EUROOPAN KOMISSIO Bryssel 7.2.2019 COM(2019) 57 final KOMISSION KERTOMUS EUROOPAN PARLAMENTILLE JA NEUVOSTOLLE Tulli 2020 -ohjelman väliarvioinnista {SWD(2019) 14 final}



1.Tausta Tulli 2020 -ohjelma perustettiin asetuksella (EU) N:o 1294/2013 EU:n tullien monivuotiseksi toimintaohjelmaksi, jolla helpotetaan ja vahvistetaan kansallisten hallintojen välistä yhteistyötä. Ohjelman väliarvioinnin tueksi tilattiin ulkoinen tutkimus mainitun asetuksen 18 artiklan 1 ja 2 kohdan mukaisesti. Sen tulokset esitellään liitteenä olevassa komission yksiköiden valmisteluasiakirjassa, ja ne muodostavat tämän kertomuksen perustan. Väliarvioinnin tarkoituksena oli arvioida Tulli 2020 ohjelmaa sen 1. tammikuuta 2014 tapahtuneesta perustamisesta täytäntöönpanon puoliväliin (31. joulukuuta 2017) saakka. Arvioinnissa otettiin huomioon kaikki ohjelmasta rahoitetut toimet ja asianomaiset sidosryhmät. Tällä kertomuksella pyritään kartoittamaan edistymistä seuraavissa: i) ohjelman tavoitteiden saavuttaminen; ii) resurssien käytön tehokkuus ja yksinkertaistamiseen liittyvät näkökohdat; iii) ohjelman jatkuva tarkoituksenmukaisuus; iv) ohjelman yhdenmukaisuus muiden EU:n politiikkojen ja aloitteiden kanssa ja sen vaikutus niihin sekä v) ohjelman lisäarvo EU:n tasolla. 2.Tarkoituksenmukaisuus Tulliliitto on Euroopan unionin kulmakivi ja keskeinen osa sisämarkkinoiden toimintaa. Monet tullialan toimet ovat luonteeltaan rajatylittäviä, koskevat kaikkia jäsenvaltioita ja vaikuttavat kaikkiin jäsenvaltioihin. EU:n tulliliiton alueella sovelletaan yhteisiä sääntöjä ja menettelyjä, jotka annetaan unionin tullikoodeksissa (UTK). Unionin tullikoodeksi on EU:n tullialan nykyaikaistamisen virstanpylväs, jolla pyritään luomaan tullin ja kaupan paperiton toimintaympäristö. Tulli-ohjelma on ollut eri muodoissaan voimassa yli 25 vuotta ja kehittynyt sisämarkkinoiden mukana. Tällä hetkellä ohjelmaan osallistuu 34 valtiota: 28 EU:n jäsenvaltiota sekä 6 ehdokasvaltiota ja mahdollista ehdokasvaltiota. Vuosien mittaan Tulli-ohjelmasta on tullut olennainen osa kansallista ja unionin tulliympäristöä, -politiikkaa, -prosesseja ja -menettelyjä. Kun virkamiehet ja talouden toimijat hoitavat tehtäviään esim. tietotekniikan infrastruktuurin alalla, ohjelman olemassaoloa ei juuri edes huomaa. Tulliliiton nykyaikaistamisen jatkuessa ohjelmaa ei ole koskaan aiemmin tarvittu yhtä paljon kuin nyt. Tätä taustaa vasten sillä katsotaan olevan merkitystä sen kannalta, miten EU:n tulliliiton halutaan toimivan. Tämä ilmenee kansallisten tullihallintojen, talouden toimijoiden ja unionin kansalaisten erityistarpeina. Tullihallinnoille ohjelma on ollut erityisen tärkeä, koska se on auttanut niitä panemaan täytäntöön eurooppalaiset tietojärjestelmät ja turvaamaan niiden taloudellisen kestävyyden. Useimmissa tapauksissa niistä säädetään unionin tullikoodeksissa, kun taas komissio ja jäsenvaltiot vastaavat yhdessä niiden täytäntöönpanosta ja tukemisesta. Tulli-ohjelmassa sähköisten tullijärjestelmien yhteentoimivuuden, yhteenliitettävyyden ja luotettavuuden tarpeeseen vastattiin ottamalla käyttöön yhtenäiset tullitietojärjestelmät, joilla varmistetaan EU:n tulliliiton asianmukainen toimivuus. Käytössä on jo 49 erilaista tietojärjestelmää ja niiden tuki-infrastruktuuri, ja niiden luotettavuus on edellytys tullimenettelyjen ja koko sisämarkkinoiden moitteettomalle toiminnalle. Yleisesti ottaen tietojärjestelmien, jotka ovat olleet käytössä kauan ja joilla tuetaan tulliviranomaisten perinteisiä tehtäviä ja tarpeita tavaroiden luokittelussa, tariffien hallinnoinnissa tai tavaroiden liikkumisen valvonnassa, katsottiin vastaavan parhaiten kyseessä oleviin tarpeisiin. Talouden toimijat haluavat, että tulliprosessit käsitellään tehokkaasti ja tuloksekkaasti, koska tulliselvityksen nopeus ja luotettavuus vaikuttavat suoraan liiketoiminnan tuottavuuteen ja kannattavuuteen. Vaikka kansalliset hallinnot hyötyvät eniten Tulli 2020 ohjelmasta, tuhannet talouden toimijat käyttävät säännöllisesti ohjelmasta rahoitettuja tietojärjestelmiä. Ne saavat järjestelmästä nopeasti tietoja, joita ei ole saatavilla muualla, mikä auttaa vähentämään hallinnollista rasitusta ja yksinkertaistamaan menettelyjä. Tämä lisää oikeusvarmuutta ja sujuvoittaa kauppaa. Tulli 2020 -ohjelman yhteisillä toimilla mahdollistetaan tulliviranomaisten ja elinkeinoelämän vuoropuhelu ja autetaan optimoimaan ohjelman jäsenvaltioille tarjoamat mahdollisuudet ottaen samalla huomioon käytännön vaikutukset yrityksiin. Toisinaan tämän on todettu muuttavan tullihallintojen ja yritysten välistä suhdetta enemmän kumppanuuteen perustuvaksi, mikä sopii paremmin nykyaikaiseen ympäristöön. Tulli 2020 ohjelmassa käsitellään myös kaikkien unionin kansalaisten yleisiä huolenaiheita. Ne liittyvät kansainvälisen laittoman kaupan ja laittomien tavaroiden salakuljetuksen muodostamiin uhkiin, jotka uhkaavat kansalaisten turvallisuutta tai terveyttä. Unionin kansalaisten turvallisuutta koskevien ohjelmatavoitteiden merkitys on näin ollen kasvanut entisestään. Yhtä merkittäviä ovat digitalisoituviin palveluihin ja talouteen liittyvät huolenaineet. Tulli 2020 -ohjelman suunnittelussa ja tavoitteissa on otettu kokonaisuudessaan huomioon sidosryhmien huolenaiheet. 3.Vaikuttavuus Ohjelman yleistavoitteena on tulliliiton toiminnan ja nykyaikaistamisen tukeminen osallistujamaiden, niiden tulliviranomaisten ja niiden virkamiesten välisen yhteistyön avulla. Arvioinnissa todettiin, että ohjelma on tarjonnut yhteistyön tekemisessä ja tiedon jakamisessa tarvittavat kehyksen ja teknologiset välineet tulliliiton toiminnan ja nykyaikaistamisen tukemiseksi (erityisesti unionin tullikoodeksin täytäntöönpanon osalta) ja vahvistanut siten sisämarkkinoita. Ohjelmasta tuettu tietojen vaihtamisessa ja jakamisessa käytettävä suojattu alusta on vähentänyt jäsenvaltioiden ja talouden toimijoiden haluttomuutta vaihtaa arkaluonteisia tietoja, mikä oli estänyt tehokasta yhteistyötä. Pelkästään vuonna 2017 ne vaihtoivat lähes 4,8 miljardia sanomaa. Myös parhaiden käytäntöjen vaihto ja oppiminen on ollut mahdollista ohjelman yhteisten toimien ansiosta. Jokainen toimityyppi on ollut merkityksellinen joissakin erityisolosuhteissa riippuen lähinnä siitä, mikä on toivottu tulos. Kaikissa toimityypeissä, myös asiantuntijaryhmissä (uudessa välineessä, jolla tehostetaan operatiivista yhteistyötä alueelliselta tai aihekohtaiselta pohjalta), ohjelma on auttanut hallintoja määrittämään, levittämään ja ottamaan käyttöön parhaita käytäntöjä. Se on johtanut entistä parempien työmenetelmien käyttöönottoon tullihallinnoissa ja entistä johdonmukaisempaan lähestymistapaan tullisääntöjen täytäntöönpanoon. Tulli 2020 -ohjelma on auttanut lisäämään luottamusta tullihallintojen välillä sekä tullihallintojen ja talouden toimijoiden kesken. Useimmat osallistujat ovat hyödyntäneet tilaisuutta luoda ja laajentaa verkostoja ja yhteyksiä, ja suurin osa on käyttänyt näitä yhteyksiä ratkaistakseen säännöllisesti jokapäiväisiä ongelmia. Kollegoiden kesken on myös jaettu jonkin verran tuloksia (esimerkiksi ohjeita, kokousraportteja ja parhaita käytäntöjä), joita on sitten käytetty aktiivisesti päivittäisessä työssä. Yhteyshenkilöiden verkostojen ja henkilökohtaisten yhteyksien arvo on ollut yksi ohjelma arvostetuimmista hyödyistä. Tällaista yhteistyötä ja luottamusta tarvitaan, koska tulliviranomaiset ovat riippuvaisia toisistaan voidakseen suorittaa osansa tulojen keräämisestä ja suojella siten EU:n ja sen jäsenvaltioiden taloudellisia etuja. Niiden välinen tehostettu yhteistyö, parhaiden käytäntöjen jakaminen, hyviksi havaittujen ratkaisujen käyttäminen sekä vastapuolia ja kaikkien käyttämiä tietojärjestelmiä kohtaan osoitettu luottamus voidaan lukea Tulli 2020 ohjelman ansioksi. Myös turvallisuuden parantamisen alalla, jolla tullien riskinanalyytikoiden tehtävänä on turvallisuusuhkien päivittäinen torjunta, tulliviranomaiset ovat riippuvaisia huomattavasta keskinäisestä ja usein muiden viiranomaisten ja elinten kanssa käytävästä tiedonvaihdosta, joka taataan Tulli 2020 -ohjelmassa. Tämä huomioon ottaen ohjelmasta tuetaan tullihallintoja niiden hoitaessa riskinhallintaa, ulkorajojen valvontaa, tullin tunnistusteknologiaa ja kulttuuriperinnön tai luonnon suojelua koskevaa työtään. Tulliviranomaisten hallinnollisten valmiuksien lisäämisen alalla Tulli 2020 ohjelma tarjoaa paljon tukea, joka vaihtelee teknisistä ja operatiivisista seikoista strategisempaan lainsäädännön täytäntöönpanoon ja yhdenmukaisuuteen. Ohjelmasta on saatu merkittävää apua tullihallintojen valmistautuessa unionin tullikoodeksin viralliseen hyväksyntään. Unionin tullikoodeksin täytäntöönpanoa koskevat uusimmat verkko-oppimismoduulit ovat jo houkutelleet 68 915 tullin virkamiestä ja 726 000 talouden toimijaa käyttämään niitä. Ohjelman yhteisillä toimilla ja koulutuksella on edistetty seuraavia: i) oikeudellisia vaatimuksia koskeva yhteisymmärrys; ii) tullin säännösten tulkinnan yhdenmukaistaminen; iii) terminologian standardointi ja iv) unionin tullikoodeksin työmenetelmien soveltamisen yhdenmukaistaminen. Ohjelmalla on edistetty EU:n tulliliiton asianmukaista toimintaa ja nykyaikaistamista, minkä perustana ovat entistä tiiviimpi jäsenvaltioiden välinen yhteistyö, eurooppalaisten tietojärjestelmien kehittämistä ja käyttöönottoa koskeva taloudellinen ja tekninen tuki sekä jäsenvaltioiden entistä paremmat valmiudet soveltaa unionin tullikoodeksin säännöksiä.

4.Tehokkuus Tulli 2020 -ohjelman kokonaisbudjetti on 522 943 000 euroa, josta 288 722 000 euroa on sidottu vuosiksi 2014–2017. Lähes 85 prosenttia talousarviosta on käytetty eurooppalaisten tietojärjestelmien kehittämiseen, käyttöön ja ylläpitoon. Nämä yhteiset tietojärjestelmät ovat selvästi resurssi-intensiivisiä. Ne tuottavat kuitenkin monia hyötyjä kaikilla tullitoiminnan aloilla, mukaan lukien tullimenettelyjen standardointi, tullilainsäädännön yhdenmukainen täytäntöönpano, tiedonjako ja mittakaavaetujen luominen. Viimeksi mainitun mahdollistavat erityisesti keskitetyt järjestelmät, joilla tuetaan moninaisia laitteistoja, ohjelmistoja ja viestintälaitteita sisältäviä erilaisia järjestelmiä. Ne auttavat hallintoja nauttimaan johdonmukaisesta, tehokkaasta ja turvallisesta yhteistyötavasta. Ne ovat yhteenliitettyjä ja yhteentoimivia ja yhdistävät kansalliset järjestelmät keskusjärjestelmiin mutta myös keskusjärjestelmät toisiinsa. Ne ovat teknologinen vastaus Tulli 2020 ohjelman tavoitteisiin, ja tulliviranomaiset ja talouden toimijat käyttävät niitä yleisesti jokapäiväisessä tullitoiminnassaan. Niiden merkitys tullin nykyaikaistamisessa paperittoman toimintaympäristön luomiseksi on korvaamaton. Yhteisten toimien järjestämiskustannusten osalta toimiin osallistuminen riippuu matka- ja majoituskulujen sekä päivärahojen tasosta. Kustannusrakenne vaihtelee vain vähän eri toimityyppien välillä. Keskimääräinen kustannus osallistujaa ja tointa kohden on kaikissa yhteisten toimien tyypeissä (asiantuntijaryhmiä lukuun ottamatta) noin 921 euroa, joka ei ole juurikaan muuttunut ohjelman edellisestä versiota ja on samalla tasolla kuin vastaavissa ohjelmissa. Tämä on hinta yhteisten toimien monista hyödyistä. Ne muodostavat puitteet laajalle ja osallistavalle jatkuvalle yhteistyölle, jossa luodaan ammatillisia suhteita ja joka toimii katalyyttinä. Yhteistyöhön kuuluvat ajatusten ja käytännön kokemusten vaihto, vaikeiden aiheiden käsittely, uudet teknologiset suuntaukset, liiketoimintaratkaisut ja tietotekniset lähestymistavat, lainsäädäntöä ja käytäntöjä koskevien käsitysten lähentäminen tai kannustaminen kansallisen politiikan muuttamiseen. Yhteisten toimien joustava, monivuotinen ohjelmointimekanismi voisi lisätä suunnittelu- ja koordinointiprosessin tehokkuutta. Koulutustoimet ovat tehokasta toimintaa, koska niiden kehittämiskustannukset ovat kertaluonteisia ja niiden rahalle tarjoama vastine kasvaa jokaisen uuden osallistujan myötä. Tulli 2020 koulutus tuottaa itse asiassa kahdenlaista hyötyä. Se on suunnattu henkilöille, jotka hyötyvät ymmärryksensä, tietojensa ja valmiuksiensa lisääntymisestä. Koska ohjelma tarjoaa yhdenmukaisen koulutuspohjan kaikille, koulutus johtaa sääntöjen parempaan ymmärtämiseen. Tämä moninkertaistaa tullihallintojen, talouden toimijoiden ja koko tulliliiton saamat hyödyt. Vaikka yksinkertaistaminen ei sinänsä kuulu ohjelman tavoitteisiin, ohjelmasta tarjotaan tukea muille aloitteille, joilla pyritään yksinkertaistamaan ja nykyaikaistamaan tulliympäristöä. Ohjelmasta tuetut eurooppalaiset tietojärjestelmät ja tietokannat johtavat suoraan yksinkertaisempaan, tehokkaampaan ja luotettavampaan teknologiseen kehykseen, jota on helppo ylläpitää ja tukea. Ohjelman yhteiset toimet ja niiden suorat tuotokset tuottavat myös yksinkertaistettuja menettelyjä tai yhdenmukaisempia työtapoja, kun jäsenvaltiot ja kaupan edustajat tekevät yhteistyötä sääntöjen soveltamiseksi käytännössä. Joitakin tehokkuushyötyjä on myös saavutettu Tulli 2020- ja Fiscalis 2020 -ohjelmien välisten synergioiden ansiosta. Vaikka näillä kahdella ohjelmalla on eri toiminnanalat, niissä kummassakin keskitytään hallintojen välisen yhteistyön ja tiedonvaihdon edistämiseen. Nämä yhtäläisyydet ovat tarjonneet mahdollisuuksia hallinnollisten järjestelyjen ja yhteistoiminnan väliseen synergiaan, mukaan lukien vuorovaikutus, tietojärjestelmien kaltaisten yhteisten komponenttien yhteinen rahoitus ja samankaltaiset lähestymistavat inhimillisten valmiuksien kehittämiseen ja koulutukseen. Tämä helpottaa lähestymistapojen ja prosessien koordinointia, mikä vähentää päällekkäisyyksiä ja varmistaa siten johdonmukaisuuden toteutumisen ja mittakaavaetujen syntymisen. Sisällön osalta synergiat eivät ole niin ilmeisiä, vaikka valmisteverojen alalla onkin joitakin huomattavia esimerkkejä. Kyseisellä alalla toimivalta on usein jaettu kansallisten vero- ja tullihallintojen välillä. Tulli 2020 -ohjelmasta annetaankin erityistä tukea yhteistä etua koskevien alojen määrittämiseksi. 5.Johdonmukaisuus Sisäinen johdonmukaisuus ohjelman eri piirteiden, osien ja suunnittelun välillä on erittäin suuri, ja myös toimintalogiikka sekä ohjelman tavoitteet ja toteutus ovat erittäin johdonmukaisia. Erilaiset toimet myös vahvistavat ja täydentävät toisiaan parantaen ohjelman tuloksia. Laaja lähestymistapa ohjelman eri osissa käsiteltyihin erityisiin ongelmiin on tyypillinen monissa eurooppalaisissa tietojärjestelmissä, joiden täytäntöönpanoa ja kehittämistä toiminnan tasolla tuetaan yhteisillä toimilla ja koulutuksella. Ulkoisen johdonmukaisuuden osalta Tulli 2020 -ohjelma sopii hyvin yhteen Eurooppa 2020 -strategian kanssa siltä osin kuin sillä edistetään älykästä, kestävää ja osallistavaa kasvua sisämarkkinoiden toimintaa vahvistamalla. Näin ollen sillä on olennainen osa EU:n laajemmassa politiikassa. Ohjelmalla tuetaan unionin tullikoodeksin täytäntöönpanoa ja autetaan siten yksinkertaistamaan nykyisiä kaupan helpottamiseen ja yritysten kustannusten alentamiseen tähtääviä menettelyjä. Näin ollen se tukee täysimääräisesti EU:n tavoitetta luoda nykyaikainen, paperiton tullin ja kaupan toimintaympäristö ja takaa samalla EU:n taloudellisten ja yhteiskunnallisten etujen säilymisen. Tulli 2020 ohjelmalla helpotetaan laillista kauppaa ja autetaan sääntöjä noudattavia ja luotettavia elinkeinonharjoittajia hyötymään mahdollisimman tehokkaasta yksinkertaistamisesta, mikä parantaa tuottavuutta ja kilpailukykyä. Ohjelmalla pyritään torjumaan laittomien, väärennettyjen tai vaarallisten tavaroiden kasvavaa kauppaa, joka uhkaa työpaikkoja, kasvua, innovointia, EU:n yritysten kilpailukykyä, turvallisuutta ja unionin kansalaisten terveyttä. Asetuksessa (EU) N:o 1294/2013 todetaan, että resurssit olisi jaettava muiden samoja tavoitteita koskevien rahoitusvälineiden kanssa ja että ohjelman toimilla olisi varmistettava johdonmukaisuus niiden EU:n resurssien käytössä, joilla tuetaan tulliliiton toimintaa. Muitakin rahoitusvälineitä on olemassa ja myös käytettävissä kansallisten tullihallintojen erityistarpeita varten. Arvioinnissa todetaan, ettei tätä täydentävyyttä ole korostettu riittävästi, minkä seurauksena sitä ei yleensä tiedetä tullihallinnoissa. 6.EU:n lisäarvo Tullipolitiikka kuuluu EU:n yksinomaiseen toimivaltaan. EU:n tullilainsäädännön – unionin tullikoodeksin – täytäntöönpano kuuluu kuitenkin kansalliseen toimivaltaan. Yksinomaan EU:n lainsäädäntökehyksellä ei voida riittävästi huolehtia tulliliiton asianmukaisesta toiminnasta. Lainsäädäntökehystä on täydennettävä Tulli 2020 ohjelman tukitoimenpiteillä, jotta voidaan varmistaa EU:n tullilainsäädännön lähentyvä ja johdonmukainen soveltaminen kansallisella tasolla. Kuten edellä on kuvattu, monet nykyajan tullin toimet ovat luonteeltaan rajatylittäviä, koskevat kaikkia jäsenvaltioita ja vaikuttavat kaikkiin jäsenvaltioihin. Ne edellyttävät yhteisiä toimia EU:n tasolla, jotta päästään korkeatasoiseen yhteistyöhön, jonka kustannus-hyötysuhde on suurempi kuin siinä tapauksessa, että kukin jäsenvaltio perustaisi oman yhteistyökehyksensä kahden- tai monenväliseltä pohjalta. Sidosryhmät pääsivät yhteisymmärrykseen siitä, että ohjelman avulla on pystytty löytämään ratkaisuja sellaisiin ongelmiin ja kysymyksiin, joilla on selvä EU:n ulottuvuus. Tämä on yleensä täydentänyt kansallisen tason aloitteita (aiheuttamatta päällekkäisyyksiä). Tulliviranomaiset noudattavat tulliliitossa samoja sääntöjä. Kaikki jäsenvaltiot ovat riippuvaisia toisistaan ja tarvitsevat mahdollisimman täydellisiä tietoja. Talouden toimijat puolestaan odottavat tasalaatuista palvelua, nopeutta sekä ennakoitavia sääntöjä ja menettelyjä asioidessaan tullin kanssa. Tämä keskinäinen riippuvuus edellyttää yhteistyötä ja käytäntöjen lähentämistä, jota ei voitaisi saavuttaa ilman Tulli 2020 -ohjelmaa. Kuten edellä todetaan, Tulli 2020 ohjelma on ollut välttämätön erityisesti unionin tullikoodeksin täytäntöönpanon kaikkien osa-alueiden tukemisessa. Unionin tullikoodeksi olisi pantu täytäntöön joka tapauksessa, mutta ilman ohjelman tukea se olisi todennäköisesti kestänyt paljon kauemmin ja ollut vaikeampaa. Tulli 2020 -ohjelmalla on varmistettu eurooppalaisten tietojärjestelmien taloudellinen kestävyys. Kyseisten järjestelmien oikea-aikainen rahoitus on ollut ratkaisevaa toimitusketjuja koskevien tietojen ja riskien kannalta merkittävien tietojen saatavuuden ja jakamisen varmistamisessa. Näin Tulli 2020 -ohjelma on tuottanut mittakaavaetuja ja tehokkuushyötyjä, jotka ovat auttaneet kansallisia hallintoja – usein myös talouden toimijoita – säästämään aikaa ja resursseja erityisesti niissä osallistujamaissa, joiden tullihallinnot ovat pienempiä ja joilla on vähemmän resursseja. Kaikki keskustietojärjestelmien yhteentoimivuutta ja yhteenliitettävyyttä edistävät tekijät tuottavat EU:n lisäarvoa. Tällaista ei olisi mahdollista saavuttaa kansallisella tasolla. Vaikka eurooppalaisilla tietojärjestelmillä tuetaan tulliliittoa yhteentoimivien ja yhteenliitettyjen järjestelmien teknisestä näkökulmasta, niistä on tullut olennainen osa tullivirkamiesten ja talouden toimijoiden päivittäistä työtä, eikä niitä enää pidetä Tulli 2020 ohjelman tuotoksina. Yhteiset toimet puolestaan ovat dynaamisia ja tarjoavat hallinnoille verrattomia mahdollisuuksia yhteistyöhön, viestintään ja verkostoitumiseen. Niillä lisätään luottamusta, ja niiden avulla lähennetään lähestymistapoja ja käytäntöjä. Sama koskee koulutustoimia, joilla on autettu kansallisia tullihallintoja ymmärtämään ja panemaan täytäntöön EU:n tullilainsäädäntöä ja siihen liittyviä menettelyjä. Ehkä vieläkin tärkeämpää on kuitenkin se, että tämä tapahtuu entistä yhdenmukaisemmin. Tehokkuushyödyt ovat olleet suurimpia niissä osallistujamaissa, joissa ei ole vielä ollut hyvin kehitettyjä kansallisia koulutusohjelmia. Koulutuksen tarjoaminen yksin olisi ollut vaikeaa tai sitä ei olisi järjestetty lainkaan. Loppujen lopuksi Tulli 2020 -ohjelmalla on edistetty kansallisten lähestymistapojen lähentämistä, lisätty luottamusta ja luotu yhtenäinen tarina ja yhteinen visio. Jos ohjelmaa ei olisi, osallistujamaiden välisen yhteistyön olisi perustuttava vapaamuotoisiin suhteisiin, virallisiin ja aikaa vieviin kanaviin sekä vastavuoroisuussopimuksiin, joiden täytäntöönpano ja ylläpito olisi käytännössä huomattavasti vaikeampaa ja kalliimpaa. Kun otetaan huomioon Tulli 2020 -ohjelmaan sisältyvien yhteisten toimien määrä, aiheiden monipuolisuus, toimien eurooppalainen ulottuvuus ja Euroopan laajuinen osallistuminen toimiin ja koulutukseen, on vaikea kuvitella, että vastaavia toimia olisi voitu järjestää millään muulla tasolla. Jos eurooppalaisten tietojärjestelmien jatkuvalle kehittämiselle ja ylläpidolle ei olisi tulevaisuudessa rahoitusta, niitä olisi vaikea käyttää pitkällä aikavälillä. Suurena vaarana olisi se, että ne vanhentuvat ja että tämän vuoksi mittakaavaedut ja kokonaiskustannusten aleneminen jäisivät saavuttamatta. Tulli 2020 ohjelmalla on saatu aikaan konkreettisia tuotoksia ja autettu tullivirkamiehiä hankkimaan taitoja ja vaihtamaan kokemuksia. Mikään ohjelman tuotoksista ei kuitenkaan todennäköisesti jatkuisi edes keskipitkällä aikavälillä, jos ohjelma lopetettaisiin. Nykyiset erot jäisivät voimaan, ja vuosia kestäneen yhteistyön tuloksena syntyneet ja kehitetyt verkostot kuihtuisivat. 7.Päätelmät Tulli 2020 ohjelma on ollut erittäin tarkoituksenmukainen tullihallintojen, talouden toimijoiden, unionin kansalaisten ja koko tulliliiton tarpeiden täyttämisen näkökulmasta. Vuosien mittaan siitä on tullut olennainen osa kansallista ja eurooppalaista tulliympäristöä, politiikkaa, prosesseja ja menettelyjä, ja se tarjoaa yhteentoimivia, yhteenliitettyjä ja luotettavia eurooppalaisia tietojärjestelmiä. Koska jäsenvaltiot ovat toisistaan riippuvaisia hoitaessaan tullitoimiaan asianmukaisesti, ne tarvitsevat vaikuttavia ja tehokkaita viestintävälineitä, tiedonvaihtoa ja yleistä yhteistyötä, jotka kaikki ovat ohjelman tavoitteita.